送司命君
作者：黎廷瑞
朝代：宋

paragraphs: 玄鶴導飈駕，黑螭載雲旂。
云是司命君，歲暮當賦歸。
欲將人間事，媺慝奏玉扉。
昊皇倘垂聽，瑣瑣安足譏。
一冬天氣燠，占者疑匪機。
野蔓既頑綠，山桃還僣緋。
稍稍癡蚋集，紛紛凍蠅飛。
願言剪銀河，雪花玉成圍。
驅厲濯春瘴，竄蝗銷歲饑。
青君且戒嚴，亹亹欲近畿。
斯人有至望，此事宜速祈。
君言或見用，帝力亦巍巍。
一觴贈君行，願君聽勿違。